กระทรวงการคลัง ขยายเวลารับร้องทุกข์เงินเยียวยา 5,000 บาท ออกไปเป็นระหว่างวันที่ 18-29 พฤษภาคม 2563
กระทรวงการคลัง ขยายเวลารับร้องทุกข์เงินเยียวยา 5,000 บาท ออกไปเป็นระหว่างวันที่ 18-29 พฤษภาคม 2563 นายธนกร วังบุญคงชนะ เลขานุการรัฐมนตรีว่าการกระทรวงการคลัง เปิดเผยว่า ในวันพรุ่งนี้ (15 พ.ค. 63) กระทรวงการคลังจะปิดรับเรื่องราวร้องทุกข์ เงินเยียวยา 5,000 บาท ในโครงการเราไม่ทิ้งกันที่กรมประชาสัมพันธ์ แต่ทั้งนี้รัฐมนตรีว่าการกระทรวงการคลัง มองว่ายังมีประชาชนที่ตกหล่นต้องการมาร้องทุกข์อีกจำนวนมาก จึงได้สั่งการให้ขยายเวลาการรับเรื่องร้องทุกข์ ตั้งแต่วันที่ 18-29 พฤษภาคม 2563  โดยจะเปิดรับร้องทุกข์และสอบถามข้อมูลได้ที่ธนาคารของรัฐ คือ ธนาคารออมสิน ธนาคารกรุงไทย และธนาคาร ธ.ก.ส. ทุกสาขาทั่วประเทศ เพื่ออำนวยความสะดวกให้กับประชาชนที่ยังเดือดร้อน ซึ่งจะเปิดในวันเวลาราชการขณะที่บรรยากาศจุดรับเรื่องราวร้องทุกข์การรับเงินเยียวยา 5,000 บาท ที่กรมประชาสัมพันธ์วันนี้เป็นช่วงโค้งสุดท้าย ทำให้ตั้งแต่เวลา 10.00 น. มีประชาชนรับแบบฟอร์มร้องทุกข์ไปแล้วกว่า 3,000 ชุด จากที่เตรียมไว้ 4,000 ชุด โดยจากการสังเกต วันนี้ประชาชนเดินทางมามากกว่าทุกวันจนล้นออกมานั่งรอนอกอาคาร แต่เจ้าหน้าที่ยังคงให้บริการอย่างเต็มที่จนกว่าคนที่มาร้องทุกข์จะหมดในรอบวัน หรือเวลา 16.30น. ตามเวลาราชการ นอกจากนี้ กระทรวงการคลังได้ประเมินว่า ตลอด 7วัน ที่เปิดให้ร้องทุกข์ คือ วันที่ 5,7,8, และ 12-15 พฤษภาคม 2563 จะมีประชาชนมาร้องทุกข์ที่รวมถึง 30,000 คน